# Οδηγίες για την επαναλειτουργία του σχολείου τη Δευτέρα 10 Μαΐου.

**Να ενημερωθούν Γονείς/Κηδεμόνες και μαθητές/τριες.**

* Το σχολείο θα λειτουργήσει ξανά τη Δευτέρα 10 Μαΐου 2021. Το μάθημα αρχίζει στις 08:20. Μαθητές/τριες που δεν προσέρχονται έγκαιρα δε θα γίνονται δεκτοί στην τάξη, ειδικά τώρα που θα πρέπει να προηγηθεί ο έλεγχος δήλωσης αρνητικού αποτελέσματος του self-test. Η χρήση μάσκας είναι υποχρεωτική σε όλους τους χώρους. Οι μαθητές είναι υποχρεωμένοι να φέρουν αρνητικό self test δύο (2) φορές την εβδομάδα κάθε Δευτέρα & Πέμπτη. Η ενημέρωση των Γονέων/Κηδεμόνων, για την επίδοση των παιδιών τους, συνεχίζεται μέσω της πλατφόρμας Webex, σύμφωνα με το αναρτημένο πρόγραμμα στην ιστοσελίδα μας.
* Συστήνεται το τεστ να γίνεται το ίδιο πρωί ή το προηγούμενο βράδυ. Άρα το πρώτο τεστ θα μπορεί να γίνει την Κυριακή το βράδυ ή την Δευτέρα το πρωί. Οι Γονείς/κηδεμόνες θα παραλαμβάνουν δωρεάν το self-test, μαζί με ενημερωτικό υλικό από το φαρμακείο, χρησιμοποιώντας τον ΑΜΚΑ των παιδιών τους. Έχουμε επιστήσει την προσοχή σας, για την έκδοση ΑΜΚΑ στα παιδιά που δεν έχουν, σε προηγούμενο μήνυμά μας. Τα self-test θα τα προμηθεύονται από τα φαρμακεία τις καθημερινές (όχι σε ώρες και ημέρες εφημερίας των φαρμακείων). Τα δωρεάν self-test είναι διαθέσιμα στα φαρμακεία από σήμερα Τετάρτη 5/5, ενώ το δεύτερο τεστ θα είναι διαθέσιμο από τη Δευτέρα 10/5.
* Οι Γονείς/κηδεμόνες, θα δηλώνουν το αποτέλεσμα του self-test μέσω της πλατφόρμας self-testing.gov.gr, στην οποία θα εισέρχονται με τους κωδικούς taxisnet, καταχωρώντας συγκεκριμένα στοιχεία, όπως πατρώνυμο, μητρώνυμο, ΑΜΚΑ και το αποτέλεσμα του self- test. Σε περίπτωση που δεν υπάρχει πρόσβαση σε εκτυπωτή, οι γονείς θα μπορούν να γράφουν μια χειρόγραφη δήλωση που θα περιέχει τα ίδια στοιχεία με τη σχολική κάρτα και τη δήλωση αρνητικού αποτελέσματος.
* Στην περίπτωση που κάποιος μαθητής δεν επιδείξει την σχολική κάρτα κατά την είσοδό του στην τάξη, δεν θα γίνεται δεκτός, θα λαμβάνει απουσία και θα αποχωρεί από το σχολείο. Ο μαθητής θα παραμένει στον ειδικό χώρο που έχει διαμορφωθεί στο σχολείο για την αποφυγή περαιτέρω μετάδοσης του κορωνοϊού COVID-19, μέχρις ότου οι κηδεμόνες του τον παραλάβουν, τηρουμένων όλων των ισχυόντων υγειονομικών μέτρων προστασίας.

# Αν το self-test είναι αρνητικό:

θα εκδίδεται σχολική κάρτα μέσω της πλατφόρμας self-testing.gov.gr. Οι μαθητές θα φέρουν τη σχολική κάρτα μαζί τους όλη την εβδομάδα και θα την επιδεικνύουν στους εκπαιδευτικούς την πρώτη ώρα της Δευτέρας και της Πέμπτης.

# Αν το self-test είναι θετικό:

**να ενημερώνετε άμεσα το σχολείο με τηλ. ή e-mail.**

Θα εκδίδεται δήλωση θετικού αποτελέσματος μέσω της πλατφόρμας self-testing.gov.gr για τη διενέργεια δωρεάν επαναληπτικού rapid test σε δημόσια δομή. Η λίστα με τις δημόσιες δομές περιλαμβάνεται στην πλατφόρμα self-testing.gov.gr. Αν το επαναληπτικό τεστ είναι θετικό, θα ακολουθείται το πρωτόκολλο του ΕΟΔΥ. Αν το επαναληπτικό τεστ είναι αρνητικό, οι μαθητές θα λαμβάνουν σχετική βεβαίωση από το σημείο εξέτασης και επιστρέφουν στο σχολείο. Σε περίπτωση θετικού αποτελέσματος στο self-test, οι απουσίες 1-2 ημερών μέχρι να γίνει το επαναληπτικό τεστ, δεν θα προσμετρώνται με την επίδειξη του αποτελέσματος του επαναληπτικού τεστ. Τα επαναληπτικά τεστ πρέπει να γίνονται εντός 24 ωρών, εξ ου και η λειτουργία των δημόσιων δομών και τις Κυριακές.

Στη σπάνια περίπτωση «μη έγκυρου» αποτελέσματος, παρέχεται η δυνατότητα επίσκεψης σε δημόσια δομή που εμφανίζεται στη λίστα: <https://self-testing.gov.gr/eody-stathera-simeia.pdf>.